Clicks: ‘Polisie moet veiligheid verseker’ – Bheki CeleEFF-lede sing en dans in optog teen Clicks in die Highveld-winkelsentrum in Emalahleni (Foto: EFF Twitter) Die minister van polisie, Bheki Cele, het ’n beroep op polisiebeamptes gedoen om voort te gaan om die veiligheid van klante en personeellede in Clicks-winkels te verseker en eiendom te beskerm. Betogings vind sedert Maandag voor Clicks-winkels landwyd plaas en in sommige gevalle is groot skade aangerig. Volgens Lirandzu Themba, die minister se woordvoerder, het Cele die dade van vandalisme en kwaadwillige saakbeskadiging by sekere Clicks-winkels veroordeel. Hy verwys veral na die voorval waar die Clicks-winkel in eMalahleni, Mpumalanga, Maandagoggend met ’n petrolbom bestook is. Tien mense, insluitend ŉ EFF-parlementslid, is reeds in hegtenis geneem weens aanklagtes rakende die beskadiging van eiendom. Die LP word ook aangekla van die aanranding van ’n polisiebeampte en verset teen inhegtenisneming. Cele het gesê die advertensie, wat tot die herrie gelei het, moet ook uit alle oorde veroordeel word. “Die advertensie is skreiende rassisme en ons moet dit gesamentlik veroordeel. Die miskenning en vernedering van Afrika-mense kan nie so aangaan nie,” sê Cele. Cele het egter gewaarsku teen die beskadiging van eiendom in protesoptrede teen die advertensie. Rakende die voorval Dinsdag waar ŉ vrou na bewering ’n vuurwapen op lede van die EFF by die ingang van Clicks in Port Elizabeth in die Oos-Kaap gerig het, het Cele gesê die polisie moet toesien dat die wet gehandhaaf word. “Die polisie moet ferm optree teen diegene wat die wet oortree. Dit is bemoedigend om te sien dat polisiebeamptes mense in hegtenis neem waar nodig en ek versoek dat hulle voortgaan om die beskerming en veiligheid van klante en personeellede in die betrokke gebiede te verseker,” sê Cele.